b'\n_START_ARTICLE_\nMartin \xc5\xbdnider\xc5\xa1i\xc4\x8d\n_START_SECTION_\nPoklicna pot\n_START_PARAGRAPH_\nV \xc4\x8dasu \xc5\xa1tudija se je v letih 1953-1964 intenzivno ukvarjal z novinarstvom. Na TV Slovenija je bil v letih 1962-1964 urednik v kulturni redakciji in prvi urednik in voditelj oddaje Kulturna panorama. Od leta 1964-1971 je bil zaposlen v zalo\xc5\xbebi Mladinska knjiga, od 1971. do 1991. leta je bil zaposlen v Cankarjevi zalo\xc5\xbebi. V letih 1965-73 je predaval predmet knjigarstvo na oddelku za knji\xc5\xbeni\xc4\x8darstvo tedanje Pedago\xc5\xa1ke akademije v Ljubljani. Opravljal je \xc5\xa1tevilne strokovne funkcije. Bil je predsednik Zdru\xc5\xbeenja zalo\xc5\xbenikov pri Gospodarski zbornici Slovenije (1972-79), predsednik Splo\xc5\xa1nega zdru\xc5\xbeenje grafi\xc4\x8dne, grafi\xc4\x8dno predelovalne industrije, \xc4\x8dasopisne in zalo\xc5\xbeni\xc5\xa1ke dejavnosti ter knjigotro\xc5\xa1tva Slovenije (1979-83), predsednik skup\xc5\xa1\xc4\x8dine Poslovne zajednice izdava\xc4\x8da I knji\xc5\xbeara Jugoslavije (1984-89), predsednik Zdru\xc5\xbeenja za tisk pri GZS (1990-92). Leta 1980 je prejel najvi\xc5\xa1je priznanje jugoslovanskega zalo\xc5\xbeni\xc5\xa1tva Listino knjige. \xc5\xbde vrsto let je \xc4\x8dlan mednarodnega odbora Mednarodne zveze zalo\xc5\xbenikov. Je predsednik Odbora za svobodo izdajanja in avtorske pravice pri Zdru\xc5\xbeenju zalo\xc5\xbenikov in knjigotr\xc5\xbecev Slovenije, ki deluje v okviru GZS. Bil je tudi \xc4\x8dlan Upravnega odbora GZS. Leta 1984 je bil na Fakulteti za sociologijo, politi\xc4\x8dne vede in novinarstvo izvoljen v naziv izredni profesor za predmet knjigarstvo. Po ustanovitvi Oddelka za bibliotekarstvo na FF je predaval ta predmet najprej kot zunanji sodelavec. Leta 1990 je bil na Filozofski fakulteti izvoljen v naziv redni profesor. Od 1991 - 1999 je bil predstojnik Oddelka za bibliotekarstvo, v letih 1991/95 je bil dva mandata poddekan za finan\xc4\x8dne zadeve. Bil je tudi \xc4\x8dlan odbora za finan\xc4\x8dno - gospodarska vpra\xc5\xa1anja Univerze. Od 1995 - 1999 je bil \xc4\x8dlan upravnega odbora Univerze v Ljubljani. Od leta 1995 je predsednik Knji\xc5\xbeni\xc4\x8dnega sveta Narodne in univerzitetne knji\xc5\xbenice in \xc4\x8dlan gradbenega odbora za gradnjo nove Univerzitetne knji\xc5\xbenice v Ljubljani.\n_START_SECTION_\nMiniaturna knjiga\n_START_PARAGRAPH_\n\xc5\xbdnider\xc5\xa1i\xc4\x8d je prvi v Sloveniji, ki se je za\xc4\x8del ukvarjati z miniaturno knjigo. V 35 letih je zbral nad 3000 enot. To je najve\xc4\x8dja zbirka v Srednji Evropi. Ob razglasitvi Ljubljane za svetovno prestolnico knjige je zbirko daroval Mestni knji\xc5\xbenici Ljubljana.'